作者:劉克莊
標題:賀新郎
內容:拂袖歸來也。懶追陪、竹林嵇阮，蘭亭王謝。誰與此翁相暖熱，賴有平生伯雅。且放意、高吟閒話。山鳥山花皆上客，又何須、勝似公榮者。胸磊塊，總澆下。盤龍痴絕求鵝炙。這先生、黃齏甕熟，味珍無價。酒頌一篇差要妙，莊列諸書土苴。任禮法、中人嘲罵。君特未知其趣耳，若還知、火急來投社。共秉燭，惜今夜。